Medlemmer av en tollunion har, i tillegg til indre frihandel som i et frihandelsområde, blitt enige om felles handelspolitikk overfor ikke-medlemmer. Dette innebærer at tollunionen har en enhetlig, ytre tollmur og felles ikke-tollmessige handelshindringer. Det europeiske fellesskap (EEC) som ble lansert med Romatraktaten i 1957, og som stod ferdig i 1968, var først og fremst en tollunion for industrivarer.